钦定古今图书集成/明伦汇编/氏族典/第574卷 > 完颜允恭
## 钦定古今图书集成/明伦汇编/氏族典/第574卷 > 完颜允恭

按《金史世纪》，“显宗体道弘仁英文睿德光孝皇帝，讳
允恭，本讳胡土瓦，世宗第二子。母曰明德皇后乌林
荅氏。皇统六年丙寅岁生。体貌雄伟，孝友谨厚。大定
元年十一月，封楚王。二年四月己卯，赐名元迪。五月
丙寅，立为皇太子。帝专心学问，与儒臣讲议于承华
殿，燕闲观书，乙夜忘倦。四年九月，纳妃徒单氏。八年”
正月甲戌，赐名允恭。十九年十一月，改葬明德皇后
于坤厚陵。帝徒行挽灵车，遇大风雪，左右进雨具，上
却之。二十四年三月，世宗如上京，帝守国，留中都。二
十五年六月，帝不豫。庚申，崩于承华殿。七月壬午朔，
赐谥宣孝太子。帝事世宗，凡巡幸上陵，田猎、观稼，拜
天、射柳，未尝去左右。二十九年，世宗崩，皇太孙即位，
是为章宗。五月甲午，追谥“体道弘仁英文睿德光孝
皇帝”，庙号显宗，陵曰“裕陵。”帝天性仁厚，不忍刑杀，四
方饥馑，辄先奏加赈赡。敬礼大臣，友爱兄弟，善射而
不殚物好生，盖其天性云。